കശ്മീരില് ഏറ്റുമുട്ടല് തുടരുന്നുരണ്ടു സൈനികര്ക്കുകൂടി വീരമൃത്യൂ ശ്രീനഗര്: കശ്മീരിലേക്കു നുഴങ്ങുകയറിയ ഭീകരരെ കണ്ടെത്താനുള്ള ശ്രമത്തിനിടെ രണ്ടു സൈനികര്ക്കുകൂടി വീരമൃത്യൂ. അതിര്ത്തി ജില്ലയായ പൂഞ്ചില് ഭീകരരുമായി വ്യാഴാഴ്ച രാത്രി വൈകിയുണ്ടായ ഏറ്റുമുട്ടലില് ഗുരുതരപരുക്കേറ്റ റൈഫിള്മാന് വിക്രം സിങ് നേഗി 26, റൈഫിള്മാന് യോഗംബര് സിങ് 27 എന്നിവരാണു രാജ്യത്തിനായി ജീവന് ത്യജിച്ചത്. ഇരുവരും ഉത്തരാഖണ്ഡ് സ്വദേശികളാണ്. അതിനിടെ പുല്വാമയില് ഉണ്ടായ ഏറ്റുമുട്ടലില് ഒരു ഭീകരനെ സൈന്യം വധിച്ചു.തിങ്കളാഴ്ച മലയാളി ജവാന് വൈശാഖ് അടക്കം അഞ്ചുസൈനികരുടെ വീരമൃത്യുവിനിടയാക്കിയ ഭീകരസംഘത്തിന്റെ ഭാഗം തന്നെയാണ് ഇവര് എന്നാണ് സൈനികവൃത്തങ്ങള് നല്കുന്ന സൂചന. ഇതോടെ തിങ്കളാഴ്ച മുതല് തുടങ്ങിയ ആക്രമണങ്ങളില് വീരമൃത്യു വരിച്ച സൈനികരുടെ എണ്ണം ഏഴായി. പൂഞ്ച് ജില്ലയില് തുടങ്ങിയ ഏറ്റുമുട്ടല് പിന്നീടു രജൗറിയിലേക്കും വ്യാപിക്കുകയായിരുന്നു. ഇന്നലെ ആക്രമണം നടന്ന മെന്ധാര് സെക്ടറിലെ നര് ഖാസ് വനമേഖലയിലെ തെരച്ചില് തുടരുകയാണെന്നു കരസേനാ ഉദ്യോഗസ്ഥര് അറിയിച്ചു. കൂടുതല് സൈനികരേയും ഇവിടേക്കു നിയോഗിച്ചു. ഏറ്റുമുട്ടലിന്റെ പശ്ചാത്തലത്തില് ജമ്മു പൂഞ്ച്രജൗരി ഹൈവേ അടച്ചു. ഓഗസ്റ്റില് പാകിസ്താനില്നിന്നു നുഴഞ്ഞുകയറിയ ഭീകരാണിതെന്നും ഷോപ്പിയാനിലേക്ക് കടക്കാനാണ് ഇവരുടെ ശ്രമമെന്നുമാണ് സൈന്യത്തിന്റെ നിഗമനം. ഇതേസംഘത്തില്പ്പെട്ട രണ്ടു ഭീകരരെ ഓഗസ്റ്റ് ആറിനും മറ്റൊരു ഭീകരനെ ഓഗസ്റ്റ് 19 നും സൈന്യം വധിച്ചിരുന്നു.അതേസമയം, പുല്വാമയിലെ വാഹിബഗ് മേഖലയില് നടന്ന ഏറ്റുമുട്ടലിലാണ് ഇന്നലെ ശ്രീനഗര് സ്വദേശി ഷാഹിദ് ബാസിര് ഷെയ്ഖ് എന്ന ഭീകരനെ വധിച്ചത്. കഴിഞ്ഞ ദിവസങ്ങളില് താഴ്വരയില് മതന്യൂനപക്ഷത്തില്പെട്ടവര്ക്കെതിരേ നടന്ന ആക്രമണങ്ങളില് ഇയാള്ക്ക് പങ്കുണ്ടെന്നു സൈനിക വൃത്തങ്ങള് അറിയിച്ചു. പ്രദേശത്ത് ഭീകര സംഘം ഒളിച്ചിരിക്കുന്നതായി വിവരം ലഭിച്ചതിന്റെ അടിസ്ഥാനത്തില് ഉച്ചയോടെ സുരക്ഷാസേന പ്രദേശത്ത് എത്തുകയായിരുന്നു. സുരക്ഷാസേനയെ കണ്ട ഭീകരര് വെടിയുതിര്ക്കാന് ആരംഭിച്ചു. ഇതോടെ സുരക്ഷാ സേനയും തിരിച്ചടിച്ചു. പ്രദേശത്ത് ഏറ്റുമുട്ടല് തുടരുകയാണ്.അതിനിടെ റിയാസി ജില്ലയിലെ മഹോര് വനത്തില്നിന്ന് വന്ആയുധ ശേഖരം കണ്ടെത്തി. സൈന്യവും പോലീസും ചേര്ന്നു നടത്തിയ തിരച്ചിലില് ഗ്രനേഡ് ലോഞ്ചര് ഘടിപ്പിച്ച എകെ 47 റൈഫിള്, ആറ് റൗണ്ട് വെടിയുണ്ടകള്, ഗ്രനേഡുകള് എന്നിവ കണ്ടെത്തി. കഴിഞ്ഞ ദിവസം സമാനരീതിയില് കുപ്വാരയിലും ആയുധ ശേഖരം പിടികൂടിയിരുന്നു. പുല്വാമയില് ഒരു ഭീകരനെ വധിച്ചു വന് ആയുധശേഖരം പിടികൂടി ജമ്മു പൂഞ്ച്രജൗരി ഹൈവേ അടച്ചു